ธปท.ไม่ห่วงภาวะฟองสบู่ในธุรกิจอสังหาฯ
ธปท.ชี้ ไม่ห่วงภาวะฟองสบู่ในภาคธุรกิจอสังหาริมทรัพย์ แต่ไม่ย่ามใจจับตาดูใกล้ชิดขึ้น หลังสินเชื่อมีแนวโน้มดีตามภาวะเศรษฐกิจ
9 ส.ค. 2553

ธปท.ชี้ ไม่ห่วงภาวะฟองสบู่ในภาคธุรกิจอสังหาริมทรัพย์ แต่ไม่ย่ามใจจับตาดูใกล้ชิดขึ้น หลังสินเชื่อมีแนวโน้มดีตามภาวะเศรษฐกิจ 
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย(ธปท.) กล่าวว่า ขณะนี้ธปท.ยังไม่กังวลกับปัญหาการเกิดภาวะฟองสบู่ในภาคธุรกิจอสังหาริมทรัพย์  แม้ว่าจะมีสัญญาณเตือนมาให้รู้บาง อย่างไรก็ตามเรื่องนี้ธปท.ไม่ย่ามใจ ยังต้องจับตาดูให้ใกล้ชิดต่อไป  เพราแม้ว่าจะยังไม่เกิดขึ้นแต่ก็ต้องระมัดระวัง เพราะช่วงหลังสินเชื่อภาคอสังหาริมทรัพย์ขยายตัวได้ดีขึ้น ซึ่งเป็นไปตามภาวการณ์เติบโตทางเศรษฐกิจ(จีดีพี) ขณะนี้ระดับหนี้เสียไม่ได้เพิ่มขึ้นมาก ทำให้ไม่น่ากังวลมากนัก
“ปัจจัยจากทิศทางการทยอยปรับขึ้นดอกเบี้ยนโยบายของธปท.จะไม่เป็นสาเหตุสำคัญที่จะทำให้เกิดฟองสบู่ในภาคอสังหาริมทรัพย์หรือไม่ ยังต้องติตามดูต่อไป แต่เชื่อว่าไม่น่าจะเป็นสาเหตุหลัก เพราะแม้ว่าสินเชื่อจะมีทั้งภาระชำระดอกเบี้ยและเงินต้น แต่ถ้าผู้ซื้อหรือลูกหนี้มีรายได้ที่แน่นอน ก็ยังเชื่อว่าความสามารถในการชำระหนี้จะยังดีอยู่” นายเกริกกล่าว
นายเกริก กล่าว่า อย่างไรก็ตามจากภาวะเศรษฐกิจที่ดีขึ้น ปัญหาหนี้เสียไม่เพิ่มมากจนเป็นปัญหา น่าจะเป็นปัจจัยสนับสนุนให้สินเชื่อในระบบธนาคารพาณิชย์พาณิชย์ในระยะต่อไปของปีนี้ขยายตัวดีขึ้น และมีแนวโน้มเติบโตได้ตามเป้าหมายที่ตั้งไว้ หลังจากครึ่งปีแรกทั้งระบบโตได้แล้วเฉลี่ยที่ 5%